Predkladacia správa

	Materiál „ Informácia o priebehu 33. zasadnutia Generálnej konferencie UNESCO“ predkladá Ministerstvo školstva SR na základe uznesenia vlády SR č. 728 z 21. 9. 2005 k materiálu „Návrh účasti delegácie SR na 33. zasadnutí GK UNESCO, Paríž, 3. 10. – 21. 10. 2005, ktorým bol minister školstva SR Martin Fronc menovaný vedením delegácie SR. 

	Slovenská republika považuje Organizáciu Spojených národov pre vzdelávanie, vedu a kultúru (UNESCO) za plnohodnotnú súčasť pôsobenia OSN a jej angažovanosti pri riešení problémov medzinárodného spoločenstva vo všetkých oblastiach mandátu organizácie smerom k naplneniu cieľov Miléniovej deklarácie OSN a celosvetovému snaženiu eliminácie negramotnosti, hladu a chudoby. UNESCO od svojho vzniku 16. novembra 1945 je jedinou organizáciou systému OSN, ktorá má na zreteli rozvoj kultúrneho a intelektuálneho potenciálu svetového spoločenstva a je hlavným koordinátorom globálnych programov OSN a dekád OSN v oblasti vzdelávania a trvalo udržateľného rozvoja. UNESCO ako jediná odborná organizácia systému OSN sa programovo opiera o spoluprácu s národnými komisiami pre UNESCO v členských krajinách. V súvislosti s členstvom SR v EÚ získali aktivity spojené s reprezentáciou SR v UNESCO novú dimenziu. SR plne podporuje záväzok EÚ aktívne presadzovať multilateralizmus ako ústredný element vonkajšej aktivity EÚ so silnou OSN a odbornými organizáciami systému OSN.

Slovenská republika považuje partnerstvo a spoluprácu s UNESCO za mimoriadne dôležitú. Prínosom pre Slovensko je nielen zviditeľnenie našej krajiny na zoznamoch mimoriadnych kultúrnych pamiatok svetového kultúrneho dedičstva UNESCO, ale aj finančná a morálna podpora slovenských medzinárodných projektov, účasť slovenských vedcov v medzivládnych a medzinárodných programoch UNESCO a v neposlednom rade aj aktívna účasť slovenských expertov na príprave medzinárodnoprávnych nástrojov na pôde UNESCO.

Slovenská republika bola na 33. zasadnutí Generálnej konferencie UNESCO zastúpená 25 člennou delegáciou zloženou zo zástupcov rezortov zodpovedných za spoluprácu s UNESCO – MŠ SR, MK SR, MŽP SR, Pamiatkového úradu SR, Slovenskej akadémie vied, Slovenskej komisie pre UNESCO a jej odborných výborov a Stálej delegácie SR pri UNESCO. Zloženie delegácie SR umožnilo v dostatočnej miere účasť na všetkých dôležitých zasadnutiach 33. Generálnej konferencie UNESCO a prispelo významnou mierou ku kvalitnej prezentácii SR. 

Zo záverov 33. zasadnutia Generálnej konferencie UNESCO vyplýva pre SR povinnosť ratifikovať schválené medzinárodnoprávne nástroje.

Predkladaný materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie.